Luka 2 ACO85 - I kare meno cik oa bot Cecar Augucito ni - Bible Search\nKit ma ginywalo kwede Yecu\n1I kare meno cik oa bot Cecar Augucito ni gico nyiŋ dano ducu ma i wi lobo. 2Man obedo coc mukwoŋo ma gicoyo, i kare ma Kurenio loyo lobo Ciria. 3Dano ducu gucito ka cone, ŋat acel acel i gaŋgi. 4Yucepu bene oa ki i Galilaya, ki i gaŋ me Najaret, ocito i Judaya, i gaŋ pa Daudi ma gilwoŋo Beterekem, pien en yam ŋat acel i kin likwayo pa Daudi, 5wek econe ki dakone Maliam ma onoŋo otoŋo keny i kome, ma onoŋo oyac. 6I kare ma gitye kunnu, kare me nywalle oromo. 7Onywalo latin kayone ma laco, oumo kome ki boŋo, opyele kwede i weer pa dyaŋ, pien onoŋo ot opoŋ woko pigi i ot welo.\nLukwat ki lumalaika\n8I lobo kunnu onoŋo tye iye lukwat ma gibedo i tim, kun gigwoko romigi dyewor. 9Cutcut lamalaika pa Rwot oturo ki bino, ocuŋ i kingi, deyo pa Rwot oryeny orumogi, ci lworo omakogi matek. 10Lamalaika owaco botgi ni, “Pe wulwor, pien nen, akelliwu lok maber me yomcwiny ma bibedo bot dano ducu. 11Tin i gaŋ pa Daudi ginywalo piwu lalar, en Kricito Rwot. 12Man bibedo gin ma nyuto: wubinoŋo latin ma giumo ki boŋo, ma gipyele, obuto i weer pa dyaŋ.” 13Oyotoyot lwak mony me polo onoŋo tye kacel ki lamalaika meno; ci gipako Lubaŋa kun giwaco ni,\n14“Deyo obed bot Lubaŋa malo i wi polo\nkuc obed i kin jo ma en pwoyo!”\n15Ka doŋ lamalaika oa woko ki botgi, odok i polo, ci lukwat guloko kekengi ni, “Koŋ wacitu mono wa i Beterekem, wek wacinenu gin man ma otimme, ma Rwot otittiwa pire-ni.” 16Gucito oyotoyot, gunoŋo Maliam ki Yucepu, ki latin lakere ma gipyelo i weer pa dyaŋ. 17Ka guneno, gutito bot dano lok ma yam gitito botgi i kom latin meno; 18dano ducu ma guwinyo guuro lok ma lukwat gutito botgi. 19Ento Maliam okano lok magi ducu, kun tamo ki i cwinye. 20Lukwat gudok kun gimiyo deyo bot Lubaŋa, gipake pi gin ducu ma guwinyo, dok guneno, macalo yam gitito botgi.\n21-Ka nino aboro doŋ oromo me liro latin, gicako nyiŋe Yecu, nyiŋ ma lamalaika yam ocako ka en pud peya tye i ic.\nGityero latin Yecu i ot pa Lubaŋa\n22-Ka kare doŋ oromo me lonnyegi macalo cik pa Moses tye, ci gutere i Jerucalem wek gityere bot Rwot, 23-macalo gicoyo i cik pa Rwot ni “Litino kayo ducu ma co gibilwoŋogi maleŋ bot Rwot”, 24dok wek gityer gitum, macalo gicoyo i cik pa Rwot ni, “amam aryo, nyo litino akuri aryo.”\n25Yam tye i Jerucalem dano mo ma nyiŋe Cimeon. En yam dano ma kite atir ma lworo Lubaŋa, kun kuro kare ma gibikweyo iye cwiny jo Icrael; Cwiny Maleŋ onoŋo tye kwede. 26Cwiny Maleŋ onoŋo otyeko nyuto bote ni, en pe bito ma peya oneno Kricito pa Rwot. 27En obino i ot pa Lubaŋa kun Cwiny Maleŋ aye tele. Ka lunyodo gukelo latin Yecu wek gitimme macalo kit me cik tye, 28Cimeon otiŋe i bade, opwoyo Lubaŋa kun waco ni,\n29“Koni doŋ icik laticci, Rwot,\nocit ki kuc macalo yam iciko;\n30pien waŋa doŋ oneno larri\n31ma iyubo i nyim rok ducu,\n32-me bedo ceŋ ma yabo muŋ bot Lurok,\nki deyo pa joni Icrael.”\n33Wonne ki minne guuro lok ma giwaco i kome. 34Cimeon olego gum i komgi, kun waco bot minne Maliam ni,\n“Nen, latin man giketo wek Luicrael\nmapol opoti, wek gua doki\nki me bedo lanyut ma giyeto,\n35dok bene pala lucwan bicobo cwinyi pil,\nwek tam ma i cwiny dano mapol oyabbe ka maleŋ.”\n36Yam tye lanebi mo ma dako, nyiŋe Anna, nya pa Panuel, pa jo Acer. Onoŋo doŋ oti twatwal, pien otyeko mwaka abiro bot cware cakke i kare ma en pud nyako; 37ka doŋ cware oto ori nio i mwaka pyeraboro wiye aŋwen me ditte. En yam pe a ki i ot pa Lubaŋa, obedo ka woro Lubaŋa kun ri kec dok lego dyewor ki dyeceŋ. 38En obino i cawa-nu, opwoyo Lubaŋa, otito pi latin-nu bot dano ducu ma yam kuro kare me koko jo Jerucalem.\nGudok cen i Najaret\n39-Ka lunyodone doŋ gutyeko cobo lok ducu ma tye i cik pa Rwot, ci gudok i Galilaya, i gaŋgi Najaret. 40Latin odoŋo odoko matek, kun opoŋ ki ryeko; cwiny Lubaŋa obedo yom i kome.\nLatin Yecu i ot pa Lubaŋa\n41-Lunyadone yam gicito i Jerucalem mwaka ki mwaka pi nino madit me Kato. 42Ka mwaka me ditte oromo apar wiye aryo, ci gucito kunnu macalo kit me nino madit tye. 43Ka nino madito doŋ otum, ma gidok paco, latin Yecu odoŋ woko i Jerucalem. Lunyodone onoŋo pe giŋeyo, 44ento gutamo ni en tye i kin lwak. Guwoto wot me nino acel, guyenye i kin lutugi ki i kin luwotgi; 45ka pe gunoŋe, ci gudok cen i Jerucalem ka yenye. 46Ka nino adek okato, ci gunoŋe i ot pa Lubaŋa; obedo i kin lupwony, kun winyo pwonygi, dok penyogi. 47Dano ducu ma yam guwinye guuro niaŋŋe, ki kit ma en dok kwede i peny. 48Ka lunyodone gunene, guuro; minne openye ni, “Latinna, piŋo itimowa kit man? Nen woru ki an wabedo ka yenyi kun wakumo.” 49En ogamo doggi ni, “Wuyenya piŋo? Pe wuŋeyo ni myerona me bedo i ot pa Abana?” 50Ento pe guniaŋ lok ma en oloko botgi. 51Owoto kacel kwedgi, obino Najaret, obedo kun winyogi; minne okano lok meno ducu i cwinye.\n52-Yecu odoŋo kun medde i ryeko, dok kun medde ki noŋo pwoc ki bot Lubaŋa ki bot dano bene.